
Европейският парламент,
–	като взе предвид член 2 и член 10, параграф 4 от Договора за Европейския съюз и член 12, параграф 2 от Хартата на основните права на Европейския съюз,
–	като взе предвид членове 224 и 325 от Договора за функционирането на Европейския съюз,
–	като взе предвид Регламент (ЕС, Евратом) 2025/2445 на Европейския парламент и на Съвета от 26 ноември 2025 г. относно статута и финансирането на европейските политически партии и на европейските политически фондации[footnoteRef:2] (наричан по-долу „Регламента“), [2:  	ОВ L, 2025/2445, 8.12.2025 г., ELI: http://data.europa.eu/eli/reg/2025/2445/oj.] 

–	като взе предвид Регламент (ЕС, Евратом) 2024/2509 на Европейския парламент и на Съвета от 23 септември 2024 г. за финансовите правила, приложими за общия бюджет на Съюза[footnoteRef:3] („Финансовия регламент“), [3:  	ОВ L, 2024/2509, 26.9.2024 г., ELI: http://data.europa.eu/eli/reg/2024/2509/oj.] 

–	като взе предвид своята резолюция от 11 ноември 2021 г. относно прилагането на Регламент (ЕС, Евратом) № 1141/2014 относно статута и финансирането на европейските политически партии и на европейските политически фондации[footnoteRef:4], [4:  	ОВ С 205, 20.5.2022 г., стр. 37.] 

–	като взе предвид консултациите с Органа за европейските политически партии и европейските политически фондации (наричан по-долу „Органа“) и неговите годишни отчети за дейността,
–	като взе предвид размяната на мнения с европейските политически фондации и институционалните заинтересовани страни, проведена на 18 март 2026 г. от комисията по конституционни въпроси,
–	като взе предвид член 55 от своя Правилник за дейността,
–	като взе предвид доклада на комисията по конституционни въпроси (A10-0145/2026),
А.	като има предвид, че силните политически партии и фондации на равнището на ЕС са от съществено значение за развитието на една истинска европейска обществена сфера;
Б.	като има предвид, че европейските политически партии и европейските политически фондации следва да играят по-централна роля в процеса на европейските избори и да допринасят за формирането на политическо съзнание в ЕС и за изразяването на волята на гражданите на ЕС; като има предвид, че политическото многообразие е от съществено значение за обществения дебат и за изразяването на избора на гражданите;
В.	като има предвид, че европейските политически партии и фондации следва да си сътрудничат с националните партии, които са техни членове и партньори, за да ги подкрепят при доближаването на ЕС и неговите политики до гражданите и да повишават демократичната легитимност;
Г.	като има предвид, че през 2025 г. в Органа бяха регистрирани още две фондации, което означава, че към 31 декември 2025 г. 12 европейски политически партии и 12 свързани с тях европейски политически фондации бяха финансирани от бюджета на ЕС;
Д.	като има предвид, че преработеният регламент влезе в сила на 28 декември 2025 г. и въведе редица важни иновации, включително по-ясни правила относно съвместните европейски политически дейности, по-голяма прозрачност и задължения за докладване, по-строги изисквания за надлежна проверка на даренията и изрично признаване на самостоятелно генерираните ресурси като категория приходи;
Е.	като има предвид, че регламентът е в сила от кратко време; като има предвид съответно, че данните и опитът във връзка с прилагането на регламента все още са ограничени; като има предвид, че една всеобхватната оценка на прилагането и въздействието на регламента изисква достатъчно време и доказателства; като има предвид обаче, че непосредствено след влизането в сила на регламента възникнаха непредвидени предизвикателства пред политиката, по-специално по отношение на финансирането на политическите фондации, които изискват спешни действия;
Ж.	като има предвид, че в съответствие с преработения регламент Парламентът трябва да публикува доклад до 29 юни 2026 г. относно прилагането на регламента и относно финансираните дейности; като има предвид, че след публикуването на доклада на Парламента Комисията ще разполага с една година, за да представи доклад относно прилагането на регламента, придружен, ако е целесъобразно, от предложение за неговото изменение;
З.	като има предвид, че в доклада на Комисията следва да се обърне специално внимание на въздействието на регламента върху положението на малките европейски политически партии и европейски политически фондации и върху правилата, уреждащи финансирането на европейските политически фондации;
И.	като има предвид, че европейските политически фондации представляват неразделна част от демократичната структура на ЕС, като подкрепят политическия дебат, разработването на политики, научните изследвания, обучението и гражданската ангажираност на равнището на ЕС и на национално равнище;
Й.	като има предвид, че мандатът на европейските политически фондации включва повишаване на политическата осведоменост и принос към дебата по въпросите на политиката на ЕС и процеса на европейска интеграция, както и предоставяне на услуги, които не са насочени изключително към членовете или гласоподавателите на дадена партия, а са отворени за всички участници, при равни условия;
К.	като има предвид, че прилагането на регламента се извършва в контекста на дълбока геополитическа нестабилност, характеризираща се със засилена стратегическа конкуренция, хибридни заплахи, дезинформация, технологични смущения, изменение на климата и дългосрочни социално-икономически трансформации;
Л.	като има предвид, че това развитие изисква ЕС да укрепи капацитета си за стратегическо прогнозиране, изпреварващо управление и дългосрочно планиране на политиките, за да се подготви ефективно за предизвикателствата в периода до 2040 г. и след това;
М.	като има предвид, че европейските политически фондации са в уникална позиция да допринесат за тези усилия чрез дългосрочни научни изследвания, сравнителен анализ, транснационален диалог, политическо образование и изграждане на капацитет;
Н.	като има предвид, че настоящото равнище и структура на финансирането от ЕС, което се предоставя на европейските политически фондации, вече не са съизмерими с обхвата, стратегическото значение и нарастващата сложност на техните задачи;
О.	като има предвид, че политическите фондации докладваха за непропорционална регулаторна тежест и призоваха за опростяване на регулаторните изисквания, по-специално по отношение на задълженията за докладване и прозрачност, както и за възможността за възстановяване на корективните мерки, необходими за гарантиране на правилното функциониране на процеса на финансиране;
Обща оценка на преработения регламент
1.	приветства приемането на преработения регламент, като важна стъпка към модернизиране на правната рамка за европейските политически партии и фондации и укрепване на демократичния интегритет на равнището на ЕС;
2.	отбелязва, че регламентът е подобрил правната яснота в няколко области, по-специално по отношение на съвместните европейски политически дейности, изискванията за прозрачност и гаранциите срещу външна намеса;
3.	подчертава обаче, че към днешна дата опитът и данните относно прилагането на преработения регламент остават ограничени и че едва на по-късен етап може да бъде извършена по-задълбочена и хоризонтална оценка; посочва, че възникналите непосредствено след влизането в сила на регламента непредвидени предизвикателства пред политиката, по-специално по отношение на финансирането на политическите фондации, все пак изискват спешни действия;
4.	отбелязва със загриженост, че според фондациите регулаторната тежест е непропорционално голяма, и се ангажира да проучи допълнително този въпрос и да предприеме последващи действия във връзка с него при предстоящата си систематична оценка; подчертава в този контекст значението на ефективните и пропорционални корективни мерки, като инструмент за гарантиране на спазването на регламента, и се ангажира да преразгледа използването на тези мерки в настоящата практика;
5.	отбелязва правната несигурност и оперативните ограничения, пред които все още са изправени европейските политически фондации, особено по отношение на класификацията на допустимите разходи, и счита, че тези въпроси се нуждаят от своевременно изясняване;
Роля на европейските политически фондации
6.	отново заявява, че европейските политически фондации изпълняват отчетлива институционална роля съгласно Договорите, като насърчават европейското политическо съзнание, подкрепят основаното на факти създаване на политики и укрепват демократичната култура и гражданската ангажираност в целия ЕС;
7.	обръща внимание на факта, че геополитическата и технологичната среда става все по-нестабилна след публикуването на предложението на Комисията от 2021 г. за преработване на Регламент (ЕС, Евратом) № 1141/2014[footnoteRef:5], и че тя е белязана от повишено напрежение в областта на сигурността, външна намеса в демократичните процеси и ускорена социално-икономическа трансформация; подчертава, че това развитие засилва значението на дългосрочното планиране на политиките, демократичното образование и трансграничния диалог, за които европейските политически фондации имат специален принос; [5:  	Предложение на Комисията от 25 ноември 2021 г. за Регламент на Европейския парламент и на Съвета относно статута и финансирането на европейските политически партии и на европейските политически фондации (преработен текст) (COM(2021)0734).] 

8.	отбелязва, че с оглед на техните разширяващи се отговорности, европейските политически фондации се нуждаят от необходимите финансови инструменти и подходящи и стабилни ресурси, за да изпълняват изцяло институционалната си роля, като се основават на подобренията, въведени с регламента;
Предложения за подобрения
9.	подчертава необходимостта да се гарантира, че европейските политически фондации разполагат със стабилна правна рамка и финансова сигурност; поема ангажимент да работи заедно с фондациите за предоставяне на тази сигурност, доколкото това е възможно при съществуващата рамка, по-специално чрез преразглеждане на начина, по който фондациите получават финансова подкрепа от членуващите в тях организации; посочва, че регламентът не забранява прилагането на гъвкав и основан на участието модел на членски внос, чрез който членуващите организации да допринасят пропорционално на степента им на участие в съвместните дейности; подчертава, че самите съвместни дейности следва да останат неутрални по отношение на бюджета и не следва да генерират приходи за фондациите, които да надвишават действително направените разходи;
10.	насърчава европейските политически фондации да се възползват максимално от финансовите възможности, предлагани съгласно съществуващата уредба; изтъква, че финансирането на европейските политически фондации чрез собствените ресурси на европейските политически партии понастоящем е разрешено съгласно член 2, точка 10 от действащия регламент; призовава европейските политически партии и фондации да сключат помежду си споразумения за сътрудничество, съгласно които фондациите да получават обезщетение за своя принос към съвместни дейности, като се вземат предвид съответните им различни роли съгласно Договорите;
11.	подчертава освен това, че регламентът не забранява на националните фондации, различни от политическите фондации, да стават членове и да плащат членски внос на европейските политически фондации;
12.	счита, че член 25 от настоящия регламент би могъл да бъде пояснен, като се потвърди изрично, че таксите за участие могат да се начисляват на организациите членки за участието им в дейности, организирани от европейска политическа фондация;
13.	отбелязва, че строгото прилагане на определението за вноските на членовете, финансовият и административният натиск за допълване на безвъзмездните средства от бюджета на ЕС със самостоятелно генерирани ресурси, правилата, приложими за съвместните европейски политически дейности с членуващи фондации, и общото равнище на финансиране от ЕС ограничават финансовата автономност и устойчивостта на европейските политически фондации, особено с оглед на техните нарастващи отговорности, и подчертава, че устойчивата рамка за финансиране е от съществено значение за запазване на тяхната независимост и предотвратяване на неправомерно частно влияние;
14.	подчертава, че като част от диверсификацията на собствените ресурси, европейските политически фондации имат право да получават дарения от физически или юридически лица, с максимален годишен размер от 18 000 EUR за всеки дарител; счита, че таванът за тези дарения може да се увеличи, за да се осигури по-голяма гъвкавост за европейските политически фондации;
15.	насърчава Органа, в сътрудничество с Комисията, да продължи и да доразвие диалога си с националните компетентни органи с цел повишаване на осведомеността относно въздействието на националните рамки за финансиране върху функционирането на европейските политически фондации и набелязване на практически решения, насочени към избягване на нежелани ограничения върху тяхната финансова устойчивост;
16.	предлага да се създаде единна онлайн система за докладване и оповестяване на финансиране, дарения и вноски от ЕС за европейските политически фондации, за да се осигури подходяща прозрачност за гражданите, да се подобри мониторингът на съответствието и да се намали административната тежест и тежестта, свързана със спазването на изискванията, за докладващите субекти;
17.	отчита усилията на европейските политически фондации да диверсифицират и стабилизират своите източници на финансиране в контекста на съществуващата регулаторна рамка и насърчава непрекъснатото балансирано и прозрачно използване на наличните механизми за собствените ресурси;
Заключителни съображения
18.	призовава Комисията да извърши целенасочен преглед на разпоредбите за финансиране, приложими за европейските политически фондации съгласно регламента, като се основава на констатациите от този доклад и на опита, натрупан след влизането в сила на преработения регламент;
19.	призовава Комисията да проучи дали някои национални регулаторни или политически разпоредби забраняват или възпрепятстват плащането на вноски от национални субекти, включително и политически фондации, на европейски политически фондации и да предприеме необходимите последващи действия;
20.	призовава Комисията да представи преработено законодателно предложение за преразглеждане на правилата за финансиране на европейските политически фондации, включително изменение на член 22, параграф 4 от регламента, за да се увеличи таванът на финансовите вноски или безвъзмездните средства от общия бюджет на ЕС на 100% от допустимите разходи, извършвани от дадена европейска политическа фондация; освен това призовава Комисията да включи в това предложение изменение на член 25 с цел увеличаване на тавана за даренията за европейските политически фондации, като по този начин се осигурява по-голяма гъвкавост и диверсификация на източниците на финансиране;
21.	поема ангажимент да увеличи общото равнище на финансиране от ЕС за политическите фондации в предстоящата многогодишна финансова рамка за периода 2028 – 2034 г., да вземе предвид липсата на бюджетна индексация през последните години, както и нарастващата инфлация и увеличаващите се оперативни разходи, за да се гарантират подходящи, стабилни и предвидими финансови средства, да се осигури възможност за фондациите да участват в дългосрочни дейности за стратегическо прогнозиране и изграждане на капацитет и да се поддържат високи стандарти за прозрачност, отчетност и независимост, както и да се гарантира пропорционалност между задълженията за спазване на правилата и наличното финансиране;
22.	в заключение заявява, че предоставянето на подходящо финансиране на европейските политически фондации представлява стратегическа инвестиция в демократичната устойчивост и капацитета за дългосрочно управление на ЕС;
°
°     °
23.	възлага на своя председател да предаде настоящата резолюция съответно на Съвета и на Комисията.

